(बुध, 21 दिसंबर)
देश
- पहिले केंद्रीय दूरसंचार मंत्री रहल ए. राजा के तब के एगो सहयोगी बुध का दिने अदालत के बतवलसि कि ओकरा अपना निजी जानकारी से मालूम बा कि कलैगनार टीवी टाटा स्काई सेवा में देखावल जाये वाला चैनल में शामिल रहे.
- इंदौर परिक्षेत्र के पुलिस महानिरीक्षक अनुराधा शंकर कहले बाड़ी कि झांसी के रानी के मरवावे वाला मंत्री आ सांसद बनत जात बाड़े बाकिर स्वतंत्रता सेनानियन के बच्चा अगर चुनाव लड़स त कहल जाला कि ऊ अपना बाप के काम के दाम वसूलत बाड़े.
- कांग्रेस के बड़बोलता राष्ट्रीय महासचिव दिग्विजय सिंह के बेटा जयवर्धन सिंह अब राजनीति के मैदान में उतरल बाड़े. ऊ अपना इलाका गुना के कुलुआ गांव से बुध का दिने पदयात्रा पर निकलल बाड़े.
- कांग्रेस अध्यक्षा सोनिया गाँधी अब टीम अन्ना पर सीधा निशाना लगावत कहले बाड़ी कि कांग्रेस के झूठहूँ बदनाम कइल जा रहल बा. आरोप लगावल जात बा कि कांग्रेस भठियरपन से लड़ल नइखे चाहत जबकि सरकार हर संभव कोशिश करत बिया.
- केंद्र सरकार साल 2008 के मुम्बई हमले में लश्कर-ए-तैयबा के आतंकवादी डेविड हेडली आ ओकरा पाकिस्तानी सहयोगियन पर आरोप दायर करे खातिर राष्ट्रीय जांच एजेंसी के अनुमति दे दिहले बिया.
- गीता पर प्रतिबंध लगावे का कोशिश का खिलाफ भाजपा का तरफ से रूस के राष्ट्रपति मेदवेदेव का लगे चिट्ठी भेजले बिया आ गीता का खिलाफ दायर मुकदमा वापिस लेबे के कहले बिया.
- दिल्ली पुलिस के एगो दारोगा छोटहन झगड़ा में अपना हवलदार के गोली मार के फरार हो गइल. घवाहिल हवलदार के अस्पताल में भरती करावल गइल बा.
- छूतहा रोग के स्वास्थ्य सेवा खातिर बड़हन चुनौती बतवलन केन्द्रीय स्वास्थ्य मंत्री गुलाम नबी आजाद. कहलन कि एकरा खातिर सामाजिक आर्थिक आ पर्यावरण कारण जिम्मेदार बा.
- भाजपा नेता शांता कुमार कहले बाड़न कि अगर सरकार पार्टी के चिंता दूर कर देव त पार्टी एफडीआई पर बतियावे के तईयार बिया.
- प्रधानमंत्री मनमोहन सिंह अपना वित्त मंत्री प्रणव मुखर्जी के बड़ाई करत कहलन कि संप्रग सरकार प्रणव मुखर्जी के ‘संकटमोचक कुशलता’ आ कांग्रेस अध्यक्ष सोनिया गांधी के ‘प्रेरक नेतृत्व’ के कर्जदार बिया.
- मेघालय में विपक्षी दल राकांपा कहलसि कि असम के साथ सीमा विवाद हल करे खातिर ए गो आयोग गठित करे के जरूरत बा.
- भाजपा अबहीं लोकपाल विधेयक पर कुछ बोलल नइखे चाहत जब ले ओकर प्रारूप सांसदन के बाँट नइखे दिहल जात.
- लोकपाल पर चर्चा करे खातिर संसद के सत्र 27-29 दिसम्बर ले बढ़ा दिहल गइल.
- भारतीय वायु सेना प्रमुख नार्मन अनिल कुमार ब्राउन बुध का दिने उन्नत युद्धक विमान सुखोई के एक घंटा ले उड़वलें आ बाद में नीचे अइला पर एह जहाज के हर लिहाज से सुरक्षित बतवलन.
- दिल्ली उच्च न्यायालय तीर्थ यात्रा के वीजा पर पाकिस्तान से आइल 151 गो हिन्दुवन के शरण ना दिहला के केंद्र सरकार से कारण पूछले बावे.
- संसद के दुनु सदन में बुध का दिने अलग-अलग मुद्दा पर भइल हंगामा का चलते कामकाज में बाधा पड़ल. लोकसभा में बाधा एगो बसपा सांसद से प्रधानमंत्री के सुरक्षागार्ड के दुर्व्यवहार का चलते पड़ल जवना खातिर बाद में प्रणव मुखर्जी माफी मँगलन.
- अन्ना हजारे सरकार के प्रस्तावित लोकपाल विधेयक के कमजोर बतवले आ कहले कि एह लोकपाल से भठियरपन से ना लड़ल जा सकी.
- ओडिशा में बुध का दिने घना कोहरा का चलते भुवनेश्वर-नई दिल्ली राजधानी एक्सप्रेस रद्द कर दिहल गइल.
- मध्य प्रदेश के अतिरिक्त महानिदेशक रहल आर.एन. पांडेय के फर्जी यात्रा आ होटल बिल पेश करके सरकारी खजाना से लाखों रुपिया निकाले ला आरोप में लोकायुक्त के विशेष अदालत एक साल के जेल आ तीन लाख रुपिया के जुर्माना के सजा सुनवलसि.
- तकनीकी खराबी का चलते बुध का दिने भारत के परमाणु क्षमता सम्पन्न पृथ्वी-2 मिसाइल के परीक्षण बुध का दिने टार दिहल गइल.
- सोनिया गाँधी भाजपा पर दोष लगवले बाड़ी कि ऊ जरूरी विधेयकन के राह मे बाधा डालत बिया.
- अंग्रेजी पत्रकार जे.डे के हत्या का मामिला में महिला पत्रकार जिगना वोरा के हिरासत तीन जनवरी ले बढ़ा दिहल गइल बा.
- छत्तीसगढ़ में सरकार का खिलाफ अविश्वास प्रस्ताव पारित ना हो सकल.
- भंवरी देवी मामिला में गिरफ्तार मलखान सिंह बिश्नोईके कांग्रेस से निलम्बित कर दिहल गइल बा.
- पंजाब आ हरियाणा उच्च न्यायालय मंगल का दिने हरियाणा जनहित कांग्रेस से हारल सत्तारूढ़ कांग्रेस के पांच विधायकन के विधानसभा के असम्बद्ध सदस्य घोषित कर दिहलसि.
- कोलकाता में भयंकर आग के निशाना बनल अस्पताल के 6 गो गिरफ्तार निदेशकन के पुलिस हिरासत बढ़ा दिहलसि अदालत.
- अदालत फैसला सुना दिहलसि कि सहजधारी सिख एसजीपीसी चुनाव में मतदान कर सकेलें.
दुनिया के खबर
- अमेरिका के न्यू जर्सी में एहो विमान दुर्घटना में भारतीय मूल के अमेरिकी निवेश बैंकर समेत पांच लोग के जान चल गइल. जहाज न्यू जर्सी से अटलांटा खातिर उड़ल रहे.
- अमेरिकी अंतरिक्ष संगठन नासा अपना केपलर अभियान में पृथ्वी जइसन कई गो ग्रह खोज निकलले बा जवना सूरजे जइसन एगो सितारा के परिक्रमा करत बाड़े.
- उरुग्वे का राजधानी मोंटेवीडियो में एगो सम्मेलन में आइल अर्जेटीना के एगो जवान मंत्री के लाश उनुका होटल का कमरा में फाँसी पर लटकल मिलल. एह घटना के जानकारी का बाद अर्जेटीना के राष्ट्रपति बइठक बीचे में छोड़ दिहलें.
- पाकिस्तानी राष्ट्रपति आसिफ अली जरदारी के प्रवक्ता फरहतुल्ला बाबर कहले बाड़न कि राष्ट्रपति जरदारी पाकिस्ताने में रहीहें आ विदेश जाये के उनुकर कवनो योजना नइखे.
- अफ्रीका के सबले बड़का तेल निर्यातक देश लीबिया से आर्थिक सम्बंध मजबूत करे खातिर एगो फ्रांसीसी प्रतिनिधिमंडल ओहिजा के दौरा पर आइल बा.
- बुध का दिने रूस अपना इंटरसेप्टर मिसाइल के सफल परीक्षण कइलसि.
व्यापार व्यवसाय के खबर
- मंगल के गिरावट का बाद बुध का दिन सेंसेक्स 510 अंक ऊपर चढ़ के बंद भइल.
- पाँच जनवरी से दिल्ली में होखे जात ऑटो एक्स्पो 2012 में 50 गो नया वाहन लांच कइल जइहें सँ. एह में कार, बस आ ट्रक शामिल बा.
- रेटिंग एजेंसी मूडीज बुध का दिने देश के घरेलू सरकारी बांड के साख के रेटिंग एक पायदान बढ़ा के बीएए3 कर दिहलसि जवना से ई विदेशी बांड के रेटिंग का बरोबरी पर आ गइल.
- जापान का निर्यात नवम्बर में पिछला साल के मुकाबले 4.5 फीसदी कम रहल.
- अमेरिका ईरान के 10 गो जहाजरानी कम्पनियन पर प्रतिबंध लगा दिहलसि जवना में भारतीय जहाजरानी निगमो से जुड़ल एगो साझा कंपनी शामिल बिया.
- सरकार मंगल का दिने बतवलसि कि प्रिंट मीडिया में प्रत्यक्ष विदेशी निवेश बढ़ावे का मुद्दा पर सहमति नइखे बन पावत.
- टाटा मोटर्स मंगल का दिने नया बस मॉडल लांच कइलसि. एहमें से मॉडल के दाम छियासठ लाख रुपिया आ स्टारबस अल्ट्रा के 15 लाख रुपिया बा.
- मौजूदा लेखा साल में 300 करोड़ रुपिया दाम के करिया धन जब्त कइले बा आयकर विभाग.
- बियफे का दिने संसद में खाद्य सुरक्षा विधेयक पेश कइल जाई जवन देश के आधा से बेसी आबादी के सस्ता अनाज पावे के अधिकार दीहि.
मनोरंजन का दुनिया से
- भारत आ पाकिस्तान के गायक अब एगो साझा मंच पर रियलिटी शो ‘सुर-क्षेत्र’ में अपना प्रतिभा के प्रदर्शन करीहें. भारत के टीम के अगुआ रहीहन हिमेश रेशमिया जबकि पाकिस्तानी टीमे के अगुआई मशहूर गायक आतिफ असलम करीहें.
- अभिनेता-फिल्म निर्माता सौरभ शुक्ला के फिल्म ‘पप्पू कांट डांस साला’ के अभिनेता विनय पाठक के कहना बा कि उनुका आ सौरभ का बी च बढ़िया तालमेल बावे. दुनु जने पहिलहु एक साथ काम कइले बाड़े.
- संगीतकार, गायक आ अभिनेता हिमेश रेशमिया कहले बाड़न कि सलमान खान हिन्दी फिल्म इंडस्ट्री में आवे वाला नया चेहरन खातिर गॉडफादर हउवन.
- संगीतकार आ गायक विशाल ददलानी अन्ना हजारे के आंदोलन खातिर एमएमआरडीए मैदान के एक दिन के भाड़ा देबे के बीड़ा उठवलन.
खेल के खबर
- हॉकी के जादूगर मेजर ध्यानचंद खातिर भारत रत्न माँगे वालन में अब हॉकी इंडियो शामिल हो गइल बिया.
- सैयद मोदी बैडमिंटन से सायना नेहवाल हट गइली जब कि जयराम हार के बाहर हो गइलें. सायना के बोखार हो गइल बा.
- राहुल द्रविड़ डेराइल बाड़न कि खराब फार्म में चलत रिकी पोंटिंग कहीं फार्म में मत आ जासु.
- बिग बैश लीग में होबार्ट हरिकेंस 42 रन से सिडनी सिक्सर्स के हरा दिहलसि.
- मीरपुर टेस्ट में पाकिस्तान बांग्लादेश के 7 विकेट से हरा दिहलसि.
- भारतीय क्रिकेट टीम के तीन गो धुरंधर – सचिन तेंदुलकर, राहुल द्रविड़ आ वी.वी.एस. लक्ष्मण मेलबर्न क्रिकेट मैदान पर 26 दिसम्बर से आपन आखिरी टेस्ट मैच खेलीहें. एह मैच के देखे खातिर मेलबर्न में विदाई देबे खातिर 75 हजार लोग आपन टिकट आरक्षित करवा लिहले बा.
- भारतीय क्रिकेट टीम के लतरहत्था स्पिन गेंदबाज प्रज्ञान ओझा बतवले कि कोच डंकन फ्लेचर आस्ट्रेलिया के चलावल दिमागी खेल से निपटे खातिर एगो खास बइठक बोला के खिलाड़ियन से विस्तार से चरचा कइलें.
- आस्ट्रेलिया में भारत आ सीए अध्यक्ष एकादश टीम के बीच के अभ्यास मैच के फैसला ना निकल पावल.
219 total views, 5 views today
bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn